
ASSUNT"A 


Io lle diceva : — Sienteme ! 
Sienteme almeno !... I’ faccio 
nu tentativo inutile : 
sì nfama, ‘o saccio, ‘o saccio !... 


Fronna a nu ramo ’e n’arbero 
’e’ visto maie tremmà, 
si, tutto nzieme, sbollere 
’o viento ’e terra ’a fa ? 


T'ha fatto maie scetannete 
nu suonno dint’ ’o lietto, 
cchiù forte, cchiù sulleceto 
sbattere ’o core mpietto ? 


*E’ visto maie d’ ’a cennere 
’o ffuoco vivo ascì ? 
E n’ommo pe na femmena 


»_3 


e’ visto maie murì ? 


No, Assù !... Siente.... nun ridere.... 
statte a sti paragone : 
chi, chiù de te, po ’ntennere 
chi cchiù sta passione ? 


Aggio chiagnuto a lacreme 
cucente, Assuntulè ! 
Comme a na fronna ’e n’arbero 
tremmato aggio pe tte !... 


Ma votete ! Ma guardame ! 
Rispunneme — io diceva —: 
«Damme sta mano.... Accostete !... » 
E ’a mano mme sfuieva !... 


Tutto na vota: — Lassame ! 
— me dicette essa. — Obbì?! 
Mo si’ seccante !... È inutele !... 


Lassame, Federì !... 


E salutaie, vutannese, 
quaccuno che passava... 
E ll’uocchie....lle lucevano.... 
Dio! Dio! Comm’ ’o guardava !... 


Giurice,... cumpatiteme.... 
Perdette ’e lume !... — Embè, 
— strellaie — tu si’ nzenzibbele ? 
Si’ scellerata ?... E teh! 

3 Io lle di-ce-va: 
Un poco più mosso 

